RO Jurnalul Oficial al Uniunii Europene L 338/8

REGULAMENTUL DE PUNERE ÎN APLICARE (UE) NR. 1241/2010 AL CONSILIULUI

din 20 decembrie 2010

de modificare a Regulamentului (CE) nr. 452/2007 de impunere a unei taxe antidumping definitive la importurile de mese de călcat originare, printre altele, din Republica Populară Chineză

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (CE) nr. 1515/2001 al Consiliului din 23 iulie 2001 privind măsurile pe care Comunitatea le poate lua ca urmare a unui raport adoptat de Organul de soluționare a litigiilor al OMC privind măsurile antidumping sau antisubvenții (1), în special articolul 2 alineatul (1),

având în vedere propunerea prezentată de către Comisia Europeană după consultarea comitetului consultativ,

întrucât:

A. PROCEDURA

1. Măsurile în vigoare

(1) În urma unei anchete antidumping privind importurile de mese de călcat originare din Republica Populară Chineză („RPC”) și din Ucraina („prima anchetă”), prin Regulamentul (CE) nr. 452/2007 al Consiliului din 23 aprilie 2007 (2) au fost impuse măsuri antidumping. Regulamentul menționat a intrat în vigoare la 27 aprilie 2007.

(2) Se reamintește faptul că nivelul taxei antidumping definitive impuse la importurile de mese de călcat produse de producătorul-exportator chinez Since Hardware (Guangzhou) Co., Ltd. (denumit în continuare „Since Hardware”) a fost de 0 %, în timp ce, pentru alți producători-exportatori chinezi, s-a situat între 18,1 % și 38,1 %. În urma unei reexaminări intermediare ulterioare, aceste niveluri ale taxelor au fost majorate până la 42,3 % prin dispozițiile Regulamentului de punere în aplicare (UE) nr. 270/2010 al Consiliului din 29 martie 2010 de modificare a Regulamentului (CE) nr. 452/2007 (3).

2. Deschiderea unei noi proceduri

(3) La 2 octombrie 2009, Comisia a anunțat, printr-un aviz publicat în Jurnalul Oficial al Uniunii Europene (4) (denumit în continuare „aviz de deschidere”), deschiderea unei anchete antidumping în temeiul articolului 5 din Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (5) („regulamentul de bază”) privind importurile în Uniune de mese de călcat originare din RPC, limitată la Since Hardware. În avizul de deschidere, Comisia a anunțat, de asemenea, deschiderea unei reexaminări în temeiul articolului 2 alineatul (3) din Regulamentul (CE) nr. 1515/2001 în scopul de a permite modificările necesare ale Regulamentului (CE) nr. 452/2007 în lumina raportului Organului de apel al OMC intitulat „Mexico – Definitive Anti-dumping Measures on Beef and Rice” (AB-2005-6) (6). La punctele 305 și 306 din respectivul raport se prevede faptul că un producător-exportator cu privire la care s-a constatat în cadrul unei anchete inițiale că nu practica dumpingul trebuie să fie exclus din domeniul de aplicare al măsurii definitive impuse în urma unei astfel de anchete și nu poate face obiectul unor reexaminări administrative și reexaminări care au loc în urma modificării circumstanțelor.

3. Excluderea societății Since Hardware de la aplicarea măsurii antidumping definitive impuse prin Regulamentul (CE) nr. 452/2007

(4) Since Hardware ar trebui exclusă din domeniul de aplicare al măsurii antidumping definitive impuse prin Regulamentul (CE) nr. 452/2007, astfel încât Since Hardware să nu intre sub incidența a două regulamente antidumping în același timp,

ADOPTĂ PREZENTUL REGULAMENT:

Articolul 1

Regulamentul (CE) nr. 452/2007 se modifică după cum urmează:

La articolul 1 alineatul (2), în tabel, se elimină rubrica privind Since Hardware (Guangzhou) Co., Ltd și rubrica „Alte companii” se înlocuiește cu rubrica cu „Alte companii, cu excepția Since Hardware (Guangzhou) Co., Ltd., Guangzhou – Cod adițional TARIC A784)”.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 20 decembrie 2010. Pentru Consiliu Președintele J. SCHAUVLIEGE

(1) JO L 201, 26.7.2001, p. 10.

(2) JO L 109, 26.4.2007, p. 12.

(3) JO L 84, 31.3.2010, p. 13.

(4) JO C 237, 2.10.2009, p. 5.

(5) JO L 343, 22.12.2009, p. 51.

(6) WT/DS295/AB/R, 29 noiembrie 2005.